KIRJALLINEN KYSYMYS E-2240/01 esittäjä(t): María Rodríguez Ramos (PSE), Rosa Díez González (PSE)ja Raimon Obiols i Germà (PSE) komissiolle. Kansainvälisten adoptioiden keskeyttäminen Romaniassa.



Virallinen lehti nro 134 E , 06/06/2002 s. 0018 - 0019



KIRJALLINEN KYSYMYS E-2240/01 esittäjä(t): María Rodríguez Ramos (PSE), Rosa Díez González (PSE)ja Raimon Obiols i Germà (PSE) komissiolle (26. heinäkuuta 2001) Aihe: Kansainvälisten adoptioiden keskeyttäminen Romaniassa Lähes sata espanjalaista pariskuntaa käynnisti vuonna 1999 prosessin adoptoidakseen romanialaisen lapsen Baleaareilla toimivan ADIP-järjestön ja Kastilia ja Leónissa toimivan Interadop-järjestön kautta. Molemmilla järjestöillä on autonomioidensa viranomaisten valtuutus, ja näin ollen viranomaiset valvovat kaikkia niiden toimia. Kukin espanjalainen perhe maksoi 4 450 dollarin etumaksun prosessinsa käsittely-, käännös- ja oikeusmenettelykuluista. Adoptiot ovat olleet viranomaisten käsittelyssä vuodesta 2000 lähtien, ja Romanian hallitus on keskeyttänyt menettelyt. Tietojemme mukaan juuri Euroopan komissio on pyytänyt Romanian hallitusta keskeyttämään kansainväliset adoptioprosessit havaittuaan niissä epäsäännönmukaisuuksia lasten suojeluun liittyvien juridisten takeiden puuttumisen vuoksi. Voiko komissio kertoa, pitääkö tämä tieto paikkansa? Mikäli pitää, mitä takeita komissio on vaatinut Romanian hallitukselta, jotta jo aloitetut lasten adoptioprosessit voidaan käynnistää uudelleen? Kun romanialaisten lasten turvallisuus ja hyvinvointi on taattu mikä on mielestämme etusijalla tässä asiassa voisiko komissio luoda Romanian hallituksen kanssa siirtymäajan säännöskehyksen, jotta kansainvälisten adoptioiden keskeyttäminen ei vaikuttaisi EU:n jäsenvaltiosta lähtöisin olevien perheiden jo käynnistämiin (tai loppuvaiheessa oleviin) prosesseihin? Günter Verheugenin komission puolesta antama vastaus (4. lokakuuta 2001) Vuoden 2000 määräaikaiskertomuksessaan(1) Romanian edistymisestä Euroopan unioniin liittymisen valmisteluissa komissio mainitsi, että Romanian adoptiolaki ja -käytäntö antavat tilaa muille kuin lapsen edun mukaisille näkökohdille. Tilanne oli vaarassa aiheuttaa negatiivisia seurauksia Romanian lastenhuoltosektorin kokonaisuudistukselle. Komission, parlamentin, kansainvälisten järjestöjen, kuten YK:n kansainvälisen lastenavun hätärahaston (Unicef), useiden kansalaisjärjestöjen (NGO) sekä Romanian viranomaisten saataville asetettu näyttö ei ainoastaan viittaa puutteelliseen lainsäädäntörakenteeseen, vaan osoittaa myös, että olemassa olevan lainsäädännön täytäntöönpanossa on harjoitettu laajamittaista väärinkäyttöä. Tässä tilanteessa Romanian hallitus päätti keskeyttää kansainväliset adoptiot vuoden ajaksi. 14. joulukuuta 2000 lähtien Romanian adoptiokomitea on pidättynyt suosittelemasta lapsia kansainvälisille adoptiojärjestöille. Romanian adoptiokomitea päätti 21. kesäkuuta 2001 lukien keskeyttää uusien kansainvälistä adoptiota anovien ulkomaisten perheiden rekisteröimisen ainakin vuoden ajaksi. Käytännössä tämä tarkoittaa sitä, että ulkomaiset perheet, jotka Romanian adoptiokomitea on rekisteröinyt ennen 21. kesäkuuta 2001, voivat edelleen adoptoida ennen 14. joulukuuta 2000 adoptiojärjestöille suositeltuja lapsia. Komissio suhtautui myönteisesti tähän päätökseen, joka antaa Romanialle mahdollisuuden saattaa ajan tasalle tarvittavat lait ja hallinnolliset menettelyt, jotta Romania täyttäisi Yhdistyneiden kansakuntien lapsen oikeuksista annetun yleissopimuksen mukaiset sitoumuksensa. Näillä sitoumuksilla tähdätään ensisijaisesti lapsen edun takaamiseen ja vaaditaan muun muassa, että kansainvälistä lapseksiottamista voidaan harkita vaihtoehtoisena hoitomuotona, jos lasta ei voida sijoittaa perhehoitoon, ottaa lapseksi tai millään muulla sopivalla tavalla hoitaa lapsen omassa maassa. Täten komissio on kehottanut Romanian hallitusta laatimaan uuden lain kansainvälisistä adoptioista sekä luomaan asianmukaiset hallinnolliset rakenteet ja avoimet menettelyt lain täytäntöönpanemiseksi Romanian kansainvälisten velvoitteiden mukaisesti. (1) KOM(2000) 710 lopullinen.